Κλαούντιο Ζοζέ Άλβες ντε Ολιβέιρα

Ο **Κλαούντιο Ζοζέ Άλβες ντε Ολιβέιρα** {πορτογαλικά: ** Claudio José Alves de Oliveira**}, ευρύτερα γνωστός ως **Claudinho**), γεννημένος στις 10 Δεκεμβρίου 1960 στο **Guaratinguetá** του Σάο Πάολο της Βραζιλίας, είναι Βραζιλιάνος, βετεράνος ποδοσφαιριστής, ο οποίος αγωνίζονταν ως μεσοεπιθετικός.
## Ποδοσφαρική καριέρα
Ο Ολιβέιρα  ξεκίνησε την καριέρα του στις Ακαδημίες της  Νασιονάλ Ατλέτικο Κλούμπε. Αν και παρέμεινε τυπικά μέχρι το 1982 στο δυναμικό του συλλόγου ποτέ δεν κατόρθωσε να καθιερωθεί ως βασικός και όλα αυτά τα χρόνια παραχωρούνταν ως δανεικός σε άλλες ομάδες χαμηλότερων κατηγοριών, ώστε να αποκτήσει εμπειρίες και να επιστρέψει καλύτερος. 

Το καλοκαίρι του 1982, ήρθε η μεγάλη στιγμή στην καριέρα του καθώς πήρε μεταγραφή για την Βελγική Μπέρσχοτ που μόλις είχε προβιβασθεί στη Ά Εθνική του Βελγίου και με τη φανέλα της οποίας διέγραψε μια αξιοσημείωτη θητεία στο βελγικό ποδόσφαιρο.

Εξαιρετικά ευφυής μεσοεπιθετικός, με δυνατά σουτ και εξαιρετική τεχνική κατάρτιση δεν άργησε να καθιερωθεί ως ο κομβικότερος παίκτης στη μεσαία γραμμή της ομάδας. Έτσι οι 7 συμμετοχές που κατέγραψε κατά την παρθενική του σεζόν (1982/83) στην Αμβέρσα ήταν αρκετές για να βοηθήσουν την ομάδα να αποφύγει τον υποβιβασμό, καταλαμβάνοντας την 15η θέση στο βαθμολογικό πίνακα.

Τη σεζόν 1983/84, ο Ολιβέιρα σημείωσε το πρώτο του τέρμα με τη φανέλα της Μπερσχοτ, την 4η αγωνιστική, στις 3 Σεπτεμβρίου 1983 εναντίον της **R.F.C. Sérésien** και σταδιακά σταθεροποιήθηκε στη βασική ενδεκάδα της ομάδας (29 συμμετοχές και 6 γκολ). 

Η ομάδα παρά τα αγωνιστικά της σκαμπανεβάσματα, κατόρθωσε στο τέλος να χρονιάς να αποφύγει και πάλι τον υποβιβασμό τερματίζοντας στη 16η θέση με 26 βαθμούς, μόλις 1 βαθμό περισσότερο από την Μόλενμπεεκ που έχασε την κατηγορία.

Η σεζόν 1984/85 ήταν μια εξίσου αγχωτική χρονιά με την προηγούμενη αλλά και πάλι "έλαμψε" το άστρο του Ολιβέιρα (28 συμμετοχές και 6 γκολ) και η Μπέρσχοτ τερμάτισε ξανά 16η, γλυτώνοντας ξανά τον υποβιβασμό. 

Η σεζόν 1985/86 βρήκε την Μπέρχοστ να τερματίζει στην 7η θέση του βαθμολογικού πίνακα  και ο Ολιβέιρα κατέγραψε 28 συμμετοχές και 3 τέρματα.
Τη σεζόν 1986/87, η Μπέρχοστ τερμάτισε στην 9η θέση  και ο Ολιβέιρα αγωνίστηκε σε 13 αγώνες χωρίς να σημειώσει κάποιο τέρμα.

Οι καλές εμφανίσεις που πραγματοποίησε με τη φανέλα της Μπέρσχοτ τράβηξαν το ενδιαφέρον τον μεγαλύτερων ομάδων του πρωταθλήματος και το καλοκαίρι του 1987 και μετά από 5 χρόνια στη Μπέρσχοτ, μεταγράφηκε στην Σταντάρ Λιέγης όπου κατέγραψε 20 συμμετοχές χωρίς να σκοράρει κάποιο τέρμα (σεζόν 1987/88).

Το καλοκαίρι του 1988, στα πλαίσια των ανακατατάξεων που συντελούνταν στον σύλλογο της Λιέγης παραχωρήθηκε στον Άρη Θεσσαλονίκης, όπου κλήθηκε να καλύψει το κενό που άφησε η αποχώρηση του Αργεντίνου Σέρχιο Γκονζάλες. Τη χρονιά εκείνη, ο Αλκέτας Παναγούλιας επιχείρησε να δημιουργήσει μια νέα ομάδα αποτελούμενη κυρίως από νεαρούς ποδοσφαιριστές που προέρχονταν από τα σπλάχνα του συλλόγου, πλαισιωμένη από 4-5 εμπειρότερους παίκτες, όπως ο Ολιβέιρα. Αν και η σεζόν ξεκίνησε με καλές προοπτικές, η βαριά τιμωρία από τα επεισόδια της πρεμιέρας στη Δράμα, που ανάγκασε την ομάδα να παίξει πολλά παιχνίδια μακριά από τη Θεσσαλονίκη, αλλά και η χρησιμοποίηση του Καυτανζογλείου Σταδίου, για σχεδόν για όλο το β΄γύρο, εξαιτίας της κατασκευής της καινούριας θύρας 2, οδήγησαν τον Άρη στην 7η θέση με 33 βαθμούς και συνολικό απολογισμό 11 νίκες,11 ισοπαλίες και 8 ήττες. 

Ο Ολιβέιρα συστήθηκε στο ελληνικό κοινό, πραγματοποιώντας το ντεμπούτο του στην Ελλάδα στις 28 Αυγούστου 1988, στον εντός έδρας αγώνα για το Κύπελλο Ελλάδας, κόντρα στην Αναγέννηση Άρτας.

Ολοκλήρωσε τη σεζόν 1988/89, καταγράφοντας συνολικά 20 συμμετοχές με την «κίτρινη» φανέλα (18 για το Πρωτάθλημα και 2  για το Κύπελλο Ελλάδας) σκοράροντας και 5 τέρματα εκ των οποίων τα 4 για το θεσμό του πρωταθλήματος. Πιο συγκεκριμένα:

Στις 4 Σεπτεμβρίου 1988, σημείωσε το πρώτο του τέρμα με τη φανέλα του Άρη, όταν σκόραρε με απευθείας εκτέλεση φάουλ στο 16ο λεπτό του αγώνα Α.Ο. Χαλκίδα-Άρης 0-3  για το θεσμό του Κυπέλλου.

Στις 4 Δεκεμβρίου του ίδιου έτους σημείωσε το πρώτο του τέρμα στο ελληνικό πρωτάθλημα, σκοράροντας με κοντινό σουτ και πραγματοποιώντας το 3-0  στο 84ο λεπτό της εντός έδρας  αναμέτρησης  με αντίπαλο  τον Απόλλων Καλαμαριάς. 

Στις 8 Ιανουαρίου 1989, άνοιξε το σκορ στον αγώνα κόντρα στον Εθνικό, σκοράροντας στο 33ο λεπτό με κοντινό σουτ. 

Στις 29 Ιανουαρίου 1989, άνοιξε το σκορ με απευθείας εκτέλεση φάουλ στον εκτός έδρας αγώνα του Άρη με τον Ολυμπιακό Βόλου. 

Στις  5 Φεβρουαρίου 1989, έκλεισε το σκορ με σουτ στο 88ο λεπτό της αναμέτρησης  κόντρα στον Διαγόρα Ρόδου. 

Παρά την καλή γενικά αγωνιστική παρουσία του ο Ολιβέιρα, λόγω ιδιοσυγκρασίας, δεν απέφευγε να εμπλέκεται σε καυγάδες με εριστικούς αντίπαλους παίκτες, απαντώντας στα δυνατά μαρκαρίσματα που δεχόταν κατά τη διάρκεια τον αγώνων. Αυτό όμως το πλήρωσε πολύ ακριβά στο ματς με τον Απόλλων Καλαμαριάς  όταν αντίκρισε την απευθείας κόκκινη κάρτα του διαιτητή και για το λόγο αυτό  έχασε τους τελευταίους 4 αγώνες του πρωταθλήματος στους οποίους ο Άρης γνώρισε 3 ήττες.

## Παραπομπές


## Πηγές

* Προφίλ Κ. Ολιβέιρα στο transfermarkt.com

Κατηγορία:Βραζιλιάνοι ποδοσφαιριστές
Κατηγορία:Βραζιλιάνοι ποδοσφαιριστές στο εξωτερικό
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Νασιονάλ Ατλέτικο Κλούμπε
Κατηγορία:Ποδοσφαιριστές Μπέρσχοτ ΑΚ
Κατηγορία:Ποδοσφαιριστές Σταντάρ Λιέγης
Κατηγορία:Ξένοι ποδοσφαιριστές στο Βέλγιο
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα